Meciul prieteniei. Moldova și Ucraina și-au convocat toate vedetele pentru amicalul din 11 iunie
- Maria Dima
- 19 mai 2024, 13:46
Naționala Ucrainei va debuta la Euro 2024împotriva României, pe 17 iunie, într-o grupă din care mai fac parte Belgia și Slovacia. Euro 2024, găzduit de Germania, va începe pe 14 iunie și se va încheia pe 14 iulie.
Înainte de deplasarea în Germania, Ucraina va susține un meci amical cu reprezentativa Republicii Moldova, pe 11 iunie. Meciul va avea loc de la ora 19.00, stadionul Zimbru din Chișinău.
„Pentru Ucraina va fi un test înaintea marelui turneu, dar și un meci de solidaritate între cele două țări și oamenii lor. Biletele pot fi cumpărate pe tickets.fmf.md, cât și fizic în magazinul JAKO, de pe strada Bd. Grigore Vieru 9”, a transmis Federația Moldovenească de Fotbal.
Stranierii din naționala Ucrainei
Selecționerul Ucrainei, Serghei Rebrov, a anunțat lotul jucătorilor străini pentru amicalul cu Republica Moldova. Din lot nu lipsesc Alexandr Zincenko de la Arsenal Londra, Mihail Mudryk de la Chelsea Londra, unul din golgheterii din Primera Division, atacantul Artiom Dovbyk de la Girona, dar și portarul lui Real Madrid, Andrei Lunin.
Republica Moldova a jucat până în prezent de cinci ori cu Ucraina și a suferit trei înfrângeri, iar alte două confruntări s-au încheiat la egalitate.
Și selecționerul Republicii Moldova, Serghei Cleșcenco, a anunțat lista lărgită a stranierilor convocați pentru cantonametul de pregătire din 2-11 iunie 2024, de la Vadul lui Vodă. În afară de meciul cu Ucraina, moldovenii vor mai susține un meci amical cu reprezentativa Ciprului, pe 8 iunie, tot pe stadionul Zimbru.
Stranierii din lotul Republicii Moldova
Portari: Dorian Railean (Dinamo București, România), Cristian Avram (Araz-Naxçıvan, Azerbaidjan), Alexei Koșelev (PAS Lamia 1964, Grecia)
Apărători: Oleg Reabciuc (Spartak Moscova, Rusia), Veaceslav Posmac (Boluspor, Turcia), Artur Crăciun (Puszcza Niepołomice, Polonia), Ioan-Călin Revenco (Puszcza Niepołomice, Polonia), Vladislav Baboglo (FC Karpaty Lviv, Ucraina), Denis Marandici (Turan Tovuz PFK, Azerbaidjan)
Mijlocași: Artur Ioniță (Calcio Lecco 1912, Italia), Vadim Rață (FC Voluntari, România), Mihail Caimacov (NK Slaven Belupo, Croația), Nichita Moțpan (FC Fakel Voronej, Rusia), Victor Stînă (AEL Larissa, Grecia), Victor Bogaciuc (Chindia Târgoviște, România), Serafim Cojocari (Unirea 04 Slobozia, România)
Atacanți: Ion Nicolaescu (SC Heerenveen, Țările de Jos), Virgiliu Postolachi (FC Grenoble Foot 38, Franța), Maxim Cojocaru (Chindia Târgoviște, România), Dmitri Mandrîcenco (DFK Dainava, Lituania), Vitalie Damașcan (FC Stade Lausanne-Ouchy, Elveția)
Lotul complet, care va include și jucătorii din campionatul intern, va fi anunțat după disputarea ultimei etape Super Ligii naționale, a anunțat Federația Moldovenească de Fotbal.